om fastlæggelse af den holdning, der skal indtages på Den Europæiske Unions vegne på konferencen mellem parterne i Rotterdamkonventionen om proceduren for forudgående informeret samtykke for visse farlige kemikalier og pesticider i international handel, for så vidt angår visse ændringer af konventionen og det tilknyttede bilag III

BEGRUNDELSE

1.Forslagets genstand

Forslaget vedrører vedtagelsen af en afgørelse om fastlæggelse af den holdning, der skal indtages på Unionens vegne i partskonferencen under Rotterdamkonventionen om proceduren for forudgående informeret samtykke for visse farlige kemikalier og pesticider i international handel i forbindelse med den planlagte vedtagelse af afgørelser om ændring af bilag III med henblik på at tilføje acetochlor, carbosulfan, chrysotilasbest, fenthion (ultra low volume (ULV)-formuleringer med mindst 640 g aktivt stof/L), iprodion, flydende formuleringer (emulgerbart koncentrat og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation og terbufos.

Forslaget vedrører desuden afgørelsen om fastlæggelse af den holdning, der skal indtages på Unionens vegne på partskonferencen under Rotterdamkonventionen i forbindelse med det forslag om ændring af konventionen, som Schweiz, Australien og Mali har forelagt.

2.Baggrund for forslaget

2.1.Rotterdamkonventionen

Rotterdamkonventionen om proceduren for forudgående informeret samtykke for visse farlige kemikalier og pesticider i international handel (konventionen) tilsigter at styrke det fælles ansvar og samarbejdet mellem parterne i den internationale handel med visse farlige kemikalier og dermed beskytte menneskers sundhed og miljøet mod potentielle skader og bidrage til en miljøforsvarlig anvendelse af kemikalierne. Konventionen trådte i kraft den 24. februar 2004.

Den Europæiske Union er part i konventionen.

2.2.Partskonferencen

Partskonferencen, der er indstiftet i henhold til artikel 18 i konventionen, er Rotterdamkonventionens beslutningstagende organ. Organet træder normalt sammen hvert andet år for at overvåge gennemførelsen af konventionen. Det undersøger også de kemikalier, som Kemikalieundersøgelseskomitéen forelægger det til gennemgang.

I henhold til artikel 5, stk. 1, i konventionen skal parterne indgive anmeldelser af definitive reguleringsindgreb, der er truffet med henblik på at forbyde anvendelsen af et kemikalie på nationalt plan eller underkaste det strenge restriktioner. Efter at sekretariatet har modtaget to sådanne anmeldelser om det samme kemikalie fra to parter, der hører til to forskellige PIC-regioner, vil disse anmeldelser blive forelagt Kemikalieundersøgelseskomitéen. Kemikalieundersøgelseskomitéen skal gennemgå disse anmeldelser i forhold til de kriterier, der er fastsat i konventionens bilag II, og vedtage en henstilling om opførelse af det pågældende kemikalie på listen til behandling i partskonferencen.

Desuden kan enhver part, som er et udviklingsland eller et land med overgangsøkonomi, og som oplever problemer på grund af en meget farlig pesticidformulering (SHPF) under betingelserne for anvendelse på sit område, foreslå at opføre denne meget farlige pesticidformulering i konventionens bilag III i overensstemmelse med artikel 6, stk. 1. Kemikalieundersøgelseskomitéen skal gennemgå disse forslag i forhold til de kriterier, der er fastsat i konventionens bilag IV, og vedtage en henstilling om opførelse af det pågældende SHPF på listen til behandling i partskonferencen.

Proceduren for vedtagelse af ændringer til konventionen er fastlagt i konventionens artikel 21 og proceduren for vedtagelse og ændring af bilagene i artikel 22. I henhold til konventionens artikel 23 har hver part én stemme. Regionale organisationer for økonomisk integration såsom EU udøver imidlertid deres stemmeret med et antal stemmer svarende til antallet af de af deres medlemsstater, der er parter i konventionen.

2.3.De retsakter, der skal vedtages af partskonferencen

På sit ellevte ordinære møde vil partskonferencen overveje at vedtage afgørelser om opførelse af acetochlor, carbosulfan, chrysotilasbest, fenthion (ultra low volume (ULV)-formuleringer med mindst 640 g aktivt stof/L), iprodion, flydende formuleringer (emulgerbart koncentrat og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation og terbufos i konventionens bilag III.

Opførelsen i bilag III har den virkning, at kemikalierne vil blive underlagt proceduren for forudgående informeret samtykke, hvis de handles internationalt. Derfor skal parterne forelægge importsvar til sekretariatet, således at sekretariatet kan gøre disse importsvar tilgængelige for alle parter. Eksporterende parter skal overholde importsvarene, når de eksporterer disse kemikalier.

De påtænkte retsakter bliver bindende for parterne i overensstemmelse med konventionens artikel 22, stk. 5, litra c), der bestemmer følgende: "En afgørelse om ændring af bilag III meddeles straks parterne af depositaren. Ændringen træder i kraft for alle parterne på en i afgørelsen fastsat dato".

Partskonferencen vil desuden overveje et forslag fra Schweiz, Australien og Mali om at ændre artikel 7, 10, 11 og 22 i Rotterdamkonventionen og tilføje et nyt bilag VIII. Alt efter drøftelserne på partskonferencen kan det blive nødvendigt at ændre forslaget. De foreslåede ændringer vil indføre en mekanisme med henblik på at regulere eksporten af de kemikalier, som Kemikalieundersøgelseskomitéen anbefaler at opføre i bilag III, men som partskonferencen endnu ikke nåede til enighed om at opføre på listen i bilag III.

Opførelsen i bilag VIII sammen med de tilsvarende regler om eksport af de respektive kemikalier finder anvendelse på alle parter, der ratificerer ændringen, indtil kemikaliet er opført i bilag III. Afgørelsen om opførelse på listen i bilag VIII træffes ved konsensus med mulighed for at træffe afgørelse med tre fjerdedeles flertal blandt de tilstedeværende og stemmeafgivende parter på mødet, hvis alle bestræbelser på at opnå konsensus er udtømt.